San Mateo 18
Pachin mas naj u 'ij pa cu 'at wi tzij i Dios
1Are 'uri xe tejeb pan i u tijoxelab i Jesus ru', y xqui bij che:
—I 'atbal tzij aj chicaj, are ca pe pakawi, ¿pachin 'uri naj u 'ij que'elok? —xqui bij che.
2Are 'uri i Jesus xu siq'uij jun ac'al ru', y xu ya chiquiwach. 3Xu bij chique:
—Katzij i quin bij chiwe: yix we n-qui jalwachij ta i nojbal, we n-qui 'an ta che iwib pacha u no'oj jun ac'al, n-quix oc ta 'uri pa ca 'at wi i tzij chi ca pe chicaj. 4Que'el 'uri chi pachin co'on che rib pacha u no'oj i ac'al-i, pachin co'on ch'utin che rib, ire 'ut are i mas naj u 'ij pa cu 'at wi tzij i Dios.
To' u wach i jun we xa cu tzaksaj jun ch'utin
5We 'o jun cu c'ulaj jun ac'al ru' pacha iri, rumal i c'axnabal u c'ux chwe yin, quel 'uri pacha yin quin u c'ulaj. 6Jun ch'utin chi u cubam u c'ux chwe, we 'o jun co'on che chi ca tzak chupam u mac, nim laj mac 'uri u 'anom ire. Mas 'utz que'el che, we tene ca xim jun ca' rij u kul y ca c'ak bi pa ya, ji'bal-re. I camic-le, mas 'utz chuwach i mac chi u 'anom che. 7¡To' qui wach i winak waral chuwach i jyub ta'aj, man lic 'o ni tzaksabal-que! Lic 'o na; xui-ri to' u wach i jun chi cu tzaksaj jun chic chupam u mac. ¡Mi 'an yix ile!
8We are a 'ab, we are awakan ca 'anaw chawe cat macunic, su' cha c'upij y cha c'aka bic. Mas 'utz ile, ca rikbej re a c'aslemal, tupu xa jun a 'ab, xa jun awakan. Mas 'utz ile chuwach i queb a 'ab, queb awakan we xa cat 'e pa 'a' rumal, i 'a' chi n-tu q'uisic. 9Xak we are a ba'wach ca 'anaw chawe cat macunic, ile su' chawesaj y cha c'aka bic. Mas 'utz ile, ca rikbej re a c'aslemal, tupu xa jun a ba'wach. Mas 'utz ile chuwach i queb a ba'wach we xa cat 'e pa 'a' re i tojpen rumal+ .
I tijojbal tzij chirij i chij sachnak
10Jun ch'utin, mi ch'ob yix chi n-ta kas u 'ij. Quin bij 'u chiwe, i ángel chi je chajal-que nic are wi je 'o chuwach in Kajaw chicaj. 11Yin chi in Achi aj Chicaj in c'un-nak chi qui to'ic ni'pa i je sachnak.
12¿Wach i qui bij yix chi cu 'an jun achi, we je 'o cien u chij, we xsach jun chique? ¿Wach co'on na ire 'uri? ¿Xataba n-que u canaj ta can i novénta y nuéve che i jyub pa i que wa wi, que u tzucbej re i jun chi sachnak? Que u tzucuj na pues. 13Y we xu riko, mas ca quicot ru' i jun-le chiquiwach i novénta y nuéve chi n-xe sach taj. 14Xak queje co'on i Kajaw yix chi 'o chicaj. Craj ire chi mi jun ch'utin pacha iri ca sachic.
Wach u cuyic u mac jun awachalal
15We 'o jun awachalal u 'anom mal chawe, cha 'ijla 'uri are utuquel; queje ile cha sakirsaj che wach u mac chawe. Ire, we xu ta u be wach i xa bij che, quix canaj chic can 'uri iwatz i cha' iwib. 16Ire, we n-co'on ta cas wach i ca bij che, te'uri che i siq'uij ni jun chic, queb chic, iwu'. Queje ile i je queb oxib quiqui ta wach u cojic u mac ca 'ano. 17We xak n-co'on ta cas ire chique ique, cha bij 'uri pa molbal'ib. We xak n-co'on ta cas chique pa molbal'ib, chi 'ana 'uri che pacha lic n-ta Dios ru', o pacha jun mal laj aj tz'onol alcawal.
18Katzij i quin bij chiwe: wach tak i qui 'atij yix waral chuwach i jyub ta'aj, i Dios cu ya u wach iwu', xak cu 'atij chila chicaj. Xak wach tak qui ya chique i je re i Dios chi quiqui 'an waral, xak ca ya' na li chique rumal i Dios chila chicaj.
19Xak quin bij chiwe: we je 'o queb chixol yix waral chuwach i jyub ta'aj lic xak jun i qui nojbal are quiqui tz'onoj che i Dios, in Kajaw chila chicaj cu ya na chique wach i quiqui tz'onoj. 20Queje ile co'ono, man pa je 'o wi je queb je oxib qui molom na quib wumal yin, xak yin in 'o na cu' ique —xu bij chique u tijoxelab.
21Te'uri i ma Pédro xtejeb ru' i Jesus y xu bij che:
—Wajwal, ¿ni'pa mul quin cuy ni u mac i wachalal we macun-nak chwij? ¿C'a wukub mul quin cuy na? —co'ono.
22I Jesus xu bij:
—N-xui ti wukub mul ca cuyu. We a cuyum wukub mul, cha cuyu chic seténta mul i wukub-le —xu bij.
I mocom chi n-xu cuy tu mac i rachi'il
23(Te'uri xu bij jun chic tijojbal tzij chique): —I 'atbal tzij aj chicaj are pacha xu 'an jun 'atol tzij; xe u siq'uij u mocom ru' y xu bij chique chi quiqui toj ni qui c'as ru'. 24Are xu jek u 'onquil ile, xqui c'am li jun ru' chi 'o uq'uial mil u c'as u 'anom ru'. 25I jun-le lic n-ta ca 'e u c'ama wi, tojbal na re u c'as u 'anom. Rumal-i, i 'atol tzij xu bij chi ca c'ayix na, junam ru' i rixokil, tak i rac'al, xak ronojel i ubitak-re, tojbal na re u c'as. 26Te'uri i u mocom-le xa xuqui chuwach u patron y xu bij che: "Nim laj winak, cha ya u nimal a c'ux chwe; coq'uil quin toj ni ronojel in c'as chawe," co'ono. 27Are 'uri u patron xril to'bal u wach, y xu chup u c'as; te'uri xro'taj bic. 28Ire xa 'ec; are 'uri xu c'ulaj jun rach ajchac. I rach ajchac-le, 'o jubi' u c'as ru'; are 'uri xu chapo y xoc chu chapic pu kul, y xu bij che: "Cha tojo chwe ni'pa a c'as wu'," co'on che. 29I rach ajchac xa xuqui chuwach y xu bij che: "Cha ya u nimal a c'ux chwe; coq'uil quin toj ni ronojel in c'as chawe," co'ono. 30I jun n-xraj taj; su' xu chapo y xu tz'apij pa cárcel. Chila xu ya wi c'a cu toj ni u c'as che. 31Xak je 'o juban cach ajchaquib xquilo wach xo'on i jun che i cachi'il. Ique lic c'ax xqui na'o wach i xa 'ani che. Rumal-i, xe 'e qui bij che i qui patron wach u mac i jun xu 'ano. 32I qui patron xu tak u siq'uixic, y xu bij che: "¡Lic at mal laj winak! Yin xin bij na chawe chi ni'pa i a c'as wu', 'is xin cuy na chawe, man lic xa tz'onoj cuybal mac chwe. 33Rumal-i, 'o chakul yet queje cha 'ana ni ile, cha cuyu ni u mac i jun we 'o u c'as awu'. 'O u chac chawila to'bal u wach, pacha xin 'an yin chawe yet, xwil to'bal a wach." Queje ile xu bij i 'atol tzij che. 34Y lic xpe roywal che. Rumal-i, xu tak u tz'apixic pa cárcel, c'a cu toj ni ronojel u c'as che. (Queje ile i tijojbal tzij xu bij i Jesus chique.)
35Pa q'uisbal-re xu bij chique:
—Xak queje ca 'ani chiwe yix rumal in Kajaw aj chicaj, we yix chi jujunal n-qui cuy ti qui mac iwachalal ronojel i c'ux —xu bij i Jesus chique.